Minnevika jernbanebru

**Minnevika jernbanebru** er en bro på Dovrebanen over Minnesund mellom Eidsvoll og Hamar. Broen åpnet høsten 2023 og er da den lengste jernbanebroen i Norge. Broen inngår i utbygging av strekningen Venjar-Eidsvoll stasjon-Langset på 13 km. De første persontogene kjørte over søndag 15. oktober 2023. Den gamle broen, Minnesund jernbanebru, ble tatt ut av jernbanenettet og gjort om til gang- og sykkelvei. Broen ble offisielt åpnet sammen med resten av strekningen Venjar-Langset av samferdselsminister Jon-Ivar Nygård.

I forbindelse med anlegging av dobbelspor mellom Hamar og Eidsvoll bygget Bane NOR fra 2019 ny jernbanebro over Minnesund litt sør for den gamle Minnesund jernbanebru og i rettere linje relativt til traseen på begge sider. Broen er dimensjonert for 200&nbsp;km/t. På vestsiden av Vorma er brofestet på Bjørknes og på østsiden ved det gamle brofestet. På vestsiden ble broen koblet på eksisterende spor litt sør for gården Dytterud..  

Broen er 836 meter lang og den lengste på jernbanenettet i Norge. Hovedspennet er 100 meter med 15 meter seilingshøyde ved høyeste vannstand. Hovedspennet er spesielt tilpasset Skibladner som etter byggeperioden kunne seile som før etter at den i tre sesonger var forhindre fra å anløpe Eidsvoll. Det er 16 sidespenn, 10 på vestsiden og 6 på østsiden. Broen er av betong og er fundamentert på i alt 268 pæler i løsmasser i elven. I forbindelse med pælingen ble det lagt en midlertidig fylling et stykke ut i elven.

Broen ble støpt på stedet ved hjelp av forskaling som skyves frem til hver søyle. Til dette ble det brukt en *Moveable Scaffolding System*, som er en slags vogn som overfører vekten av betongen til brusøylen. Når en etappe er støpt skyves vognen frem til nest ved hjelp av hydrauliske jekker. Vognen er over 700 tonn, 90 meter lang og 12 meter høy. Vognen brukt i Minnevika ble hentet fra Kina spesielt for formålet. Støpingen begynte i mars 2021.

Minnesund har fra før en jernbanebro og to veibroer (Minnesund bru og Langset bru). Minnevika jernbanebru er den fjerde broen ved siden av de tre eksisterende. Jernbanesporet ledes under de to veibroene. Da Minnevika bru og dobbelsporet Eidsvoll-Langset ble tatt i bruk ble den gamle jernbanetraseen gjort om til turvei som knyttes til nasjonal sykkelrute nr 7.

## Bilder

File:Minnevika-bru-BaneNOR.jpg|Perspektivtegning av broen som ferdig.
File:Minnevika jernbanebro construction 2021.jpg|Pæling i elvebunnen fra midlertidig fylling, sommeren 2021.
File:Minnevika anlegg mai2022.jpg|Anleggsområdet i mai 2022
File:Minnevika railway bridge under construction (cropped).jpg|Anleggsområdet i juni 2022
File:Minnevika jernbanebro construction mai 2022.jpg|Byggearbeid i mai 2022
File:Minnevika jernbanebro.jpg|Fremdrift støping av betongdekket, august 2021
File:Minnevika betongdekke mai2022.jpg|Støping av betongdekke, mai 2022
File:Minnesund 2 broer pluss 1.jpg|Brofeste på østsiden med ny jernbanetrase under Langset bru (og Minnesund bru utenfor venstre bildekant)
Fil:Eidsvoll minnesund IMG 6225 (cropped).JPG|Broen bygges fra Bjørknes (til høyre i bildet) til det gamle brofeste på østsiden (til venstre i bildet)
File:SJ Dovrebanen Langset bru.jpg|SJ-tog på Dovrebanen passerer under Langset bru, til venstre anlegges ny trase (mai 2022)
File:Minnesund jernbane broer omlegging.jpg|Klargjort for dobbelspor (midt i bildet) med påkoblig til Minnevika bru, eksisterende enkeltsport i svak bue til høyre
file:Minnevika may2023.jpg|Nesten ferdig byggearbeid


## Referanser